ओह ! मन तो बेलगाम घोड़े सा दिशाहीन दौड़ा जा रहा है – मैं बात कर रही थी ७५-७६ की ! लेकिन रेणु जी को याद करते हुए , उनकी “ तीसरी कसम ... की बात हो और फारबिसगंज की बात न हो यह मुमकिन नहीं क्योंकि इसी मेले में तो हिरामन और हीराबाई ने रेणु की इस रचना का कथानक बुना |इस मेले में पिताजी के साथ कई बार जाना हुआ जब उनका स्थानान्तरण अररिया हुआ , नौटंकी भी देखी हम भाई -बहनों ने | पिताजी अपने विभागीय कार्यों में व्यस्त होते और हमें किसी कर्मचारी के साथ भेज देते , आज के मेलों में नौटंकियों के निम्न स्तरीय मंचन के परिप्रेक्ष्य में यह कल्पना भी दुष्कर लगती है |